b'\n_START_ARTICLE_\nTudor Vladimirescu\n_START_SECTION_\nTaustaa\n_START_PARAGRAPH_\nVladimirescu syntyi Vladimirin kaupungissa Olteniassa. Noin 12-vuotiaana h\xc3\xa4n meni t\xc3\xb6ihin Craiovaan pajari Ioan Glogoveanun palvelukseen, miss\xc3\xa4 h\xc3\xa4n oppi kielioppia, retoriikkaa sek\xc3\xa4 kreikan kielt\xc3\xa4. H\xc3\xa4nest\xc3\xa4 tuli pajareiden kiinteist\xc3\xb6jen hoitaja sek\xc3\xa4 Clo\xc5\x9fanin pit\xc3\xa4j\xc3\xa4n miliisien johtaja v\xc4\x83taf. H\xc3\xa4nen kokemuksensa miliisista oli t\xc3\xa4rke\xc3\xa4\xc3\xa4, sill\xc3\xa4 h\xc3\xa4n oppi eri yhteiskuntaluokkien tapoja, perinteit\xc3\xa4 sek\xc3\xa4 ajatusmaailmaa. Vallankumouksen aattona h\xc3\xa4n pystyikin olemaan rinta rinnan aatelisten ja ty\xc3\xb6v\xc3\xa4en joukossa._NEWLINE_Vladimirescu liittyi Ven\xc3\xa4j\xc3\xa4n keisarikunnan armeijaan ja osallistui Ven\xc3\xa4j\xc3\xa4n-Turkin sotaan vuosina 1806-1812. H\xc3\xa4net palkittiin korkealla ven\xc3\xa4l\xc3\xa4isell\xc3\xa4 kunniamerkill\xc3\xa4, ja h\xc3\xa4n sai sek\xc3\xa4 Ven\xc3\xa4j\xc3\xa4n ett\xc3\xa4 osmanien syytesuojan. Sodan j\xc3\xa4lkeen h\xc3\xa4n palasi synnynseudulleen. Vuonna 1814 h\xc3\xa4n matkusti Wieniin osallistuakseen oikeudenk\xc3\xa4ytiin, joka koski Glogoveanun vaimon omaisuuden jakamista. Samaan aikaan kaupungissa j\xc3\xa4rjestettiin Wienin tanssiva kongressi, jolla uskotaan olevan vaikutus h\xc3\xa4nen tulevaisuuden pyrkimyksiins\xc3\xa4._NEWLINE_Vuosina 1812 - 1821 Vladimirescu rakensi hiljalleen kannattajien verkostoa. Pandurin miliisit arvostivat h\xc3\xa4nt\xc3\xa4 sotilasjohtajana ja aateliset pitiv\xc3\xa4t h\xc3\xa4nen karismastaan.\n_START_SECTION_\nKapina\n_START_PARAGRAPH_\nPrinssi Alexandru Su\xc5\xa3un kuoleman j\xc3\xa4lkeen tammikuussa 1821 muodostettiin t\xc3\xa4rkempien pajariperheiden kesken v\xc3\xa4liaikainen hallinnollinen komitea Comitet de Oc\xc3\xa2rmuire. Comitet ryhtyi ajamaan voimakkaasti omia etujaan, mik\xc3\xa4 aiheutti varsinkin Olteniassa pajarien ja fanarioottien vastaista liikehdint\xc3\xa4\xc3\xa4.   _NEWLINE_Samoihin aikoihin Vladimirescu l\xc3\xa4hetti osmanien oikeuteen Mahmud II:lle kirjeen, jossa h\xc3\xa4n kertoi, ett\xc3\xa4 h\xc3\xa4nen tarkoituksenaan ei ole hyl\xc3\xa4t\xc3\xa4 osmanien valtaa, vaan sotilasvoimin s\xc3\xa4ilytt\xc3\xa4\xc3\xa4 valtakunnan oikeusj\xc3\xa4rjestys. N\xc3\xa4in h\xc3\xa4n sai aikaa neuvotella kreikkalaisten osmanien vastustajien kanssa liittoumasta. H\xc3\xa4n saikin kreikkalaiset puolelleen, ja t\xc3\xa4t\xc3\xa4 kautta h\xc3\xa4n sai my\xc3\xb6s Ven\xc3\xa4j\xc3\xa4n tuen irtautumiselleen osmanien valtakunnasta._NEWLINE_Vladimirescu linnoitti luostareita Olteniassa, jossa h\xc3\xa4n ajatteli k\xc3\xa4yt\xc3\xa4v\xc3\xa4n ratkaisutaistelut osmaneja vastaan. Linnoitust\xc3\xb6iden valmistuttua h\xc3\xa4n matkusti Pade\xc5\x9fin kaupunkiin, jossa h\xc3\xa4n antoi 23. tammikuuta ensimm\xc3\xa4isen julistuksen. Julistuksessa h\xc3\xa4n viittasi valistuksen aikakauden teeseihin, tarkemmin oikeuteen nousta kapinaan sortoa vastaan. Helmikuussa h\xc3\xa4n vaati hallinnon muuttamista meritokraattiseen suuntaan, erilaisten verojen muuttamista tai poistamista, Valakian armeijan sek\xc3\xa4 oman tullilaitoksen perustamista. N\xc3\xa4iden lis\xc3\xa4ksi h\xc3\xa4n vaati tiettyjen fanarioottiperheiden karkottamista sek\xc3\xa4 vallanperimysj\xc3\xa4rjestyksen romuttamista._NEWLINE_Armeija, jonka vahvuus lis\xc3\xa4\xc3\xa4ntyi sen edetess\xc3\xa4, valloitti Bukarestin 21. maaliskuuta.  Bukarestissa Vladimmirescu antoi uuden julistuksen, jossa h\xc3\xa4n vakuutti rauhantahtoisuuttaan osmaneja kohtaan._NEWLINE_Paikalliset pajarit olivat hiljalleen menett\xc3\xa4neet luottamuksen Vladimirescuun. H\xc3\xa4n oli ryhtynyt k\xc3\xa4ytt\xc3\xa4m\xc3\xa4\xc3\xa4n osmanityylisi\xc3\xa4 vaatteitta ja vaatimaan, ett\xc3\xa4 h\xc3\xa4nt\xc3\xa4 kutsuttaisiin domniksi (herra, prinssi). T\xc3\xa4m\xc3\xa4 et\xc3\xa4\xc3\xa4nnytti h\xc3\xa4nt\xc3\xa4 maanomistajien ajatusmaailmasta._NEWLINE_Samoihin aikoihin Ven\xc3\xa4j\xc3\xa4 oli valloittanut Moldavian. Siell\xc3\xa4 olleet joukot, johtajanaan Philik\xc3\xad Etaire\xc3\xada]] olivat vet\xc3\xa4ytyneet Bukarestiin. Vladimirescu oli nyt kahden tulen v\xc3\xa4liss\xc3\xa4: pohjoisesta oli l\xc3\xa4hestym\xc3\xa4ss\xc3\xa4 Etaire\xc3\xadan vihollinen Ven\xc3\xa4j\xc3\xa4 ja etel\xc3\xa4ss\xc3\xa4 osmanit valmistelivat Tonavan ylityst\xc3\xa4. Osmanit eiv\xc3\xa4t halunneet antaa ven\xc3\xa4l\xc3\xa4isille jalansijaa Valakiasta._NEWLINE_Vladimirescun armeija per\xc3\xa4\xc3\xa4ntyi Olteniaan toukokuussa, ja osmanit valloittivat Bukarestin ilman vastarintaa. Vladimirescu oli menett\xc3\xa4m\xc3\xa4ss\xc3\xa4 armeijansa kontrollia, joten h\xc3\xa4n j\xc3\xa4rjesti kapinoivien sotilaiden hirtt\xc3\xa4j\xc3\xa4isi\xc3\xa4. Etaire\xc3\xada pid\xc3\xa4tytti Vladimirescun, sill\xc3\xa4 h\xc3\xa4n ei voinut siet\xc3\xa4\xc3\xa4 Vladimirescun my\xc3\xb6t\xc3\xa4mielist\xc3\xa4 suhtautumista osmaneihin. Vladimirescu surmattiin kidutuksen j\xc3\xa4lkeen 7. kes\xc3\xa4kuuta 1821. Etaire\xc3\xadan ei onnistunut saamaan Vladimirescun armeijan luottamusta, joten h\xc3\xa4nen vastarintansa osamaneja vastaan kuihtui.\n_START_SECTION_\nPerint\xc3\xb6\n_START_PARAGRAPH_\nVladimirescun kapinoinnin my\xc3\xb6t\xc3\xa4 Valakia s\xc3\xa4ilyi miehitettyn\xc3\xa4. Vaikka tilanne oli rauhoittunut jo vuoden 1821 elokuuhun menness\xc3\xa4, osmanien joukot pysyiv\xc3\xa4t alueella vuoteen 1826 saakka. Osmanit eiv\xc3\xa4t kuitenkaan luottaneet fanaarien hallintaan, ja he antoivat vallan luotetuille voivodeille Grigore IV Ghicalle Valakiassa sek\xc3\xa4 Ioan Sturdzalle Moldaviassa._NEWLINE_Tilanne vakiintui Adrianopolin rauhassa 14. syyskuuta vuonna 1829, kun Ven\xc3\xa4j\xc3\xa4 otti valtaansa n\xc3\xa4m\xc3\xa4 kaksi aluetta.'